ราชธานีเล็งปล่อยกู้1.5หมื่นล.
วางแผนธุรกิจปีหน้าเติบโตเพิ่ม25%มั่นใจเศรษฐกิจฟื้นตัวหลังปีนี้พลาดเป้า
7 พ.ย. 2557

วางแผนธุรกิจปีหน้าเติบโตเพิ่ม25%มั่นใจเศรษฐกิจฟื้นตัวหลังปีนี้พลาดเป้า
ราชธานีลิสซิ่ง มั่นใจเศรษฐกิจฟื้นตัว วางเป้าปีหน้าโต 25% ปล่อยกู้ได้ 1.5 หมื่นล้านบาท 
นายโกวิท รุ่งวัฒนโสภณ กรรมการผู้จัดการ บริษัท ราชธานีลิสซิ่ง เปิดเผยว่า บริษัทตั้งเป้าการเติบโตในปี 2558 ไว้ที่ 20-25% หรือปล่อยสินเชื่อใหม่ได้เดือนละประมาณ 1,200-1,300 ล้านบาท หรือปีละ 1.4-1.5 หมื่นล้านบาท ซึ่งคาดว่าภาวะเศรษฐกิจจะเริ่มกลับมาฟื้นตัวในช่วงไตรมาส 2 ปีหน้า และส่งผลให้กำลังซื้อกลับมาดีขึ้น 
นอกจากนี้ ในช่วงไตรมาส 2 ปีหน้าบริษัทมีแผนที่จะออกหุ้นกู้ใหม่อีกประมาณ 3,000-4,000 ล้านบาท และคาดว่าดอกเบี้ยที่ให้จะอยู่ต่ำกว่า 5% เพื่อนำมาชดเชยหุ้นกู้เดิมที่ครบกำหนดในปีหน้าที่ 1,000 ล้านบาท ซึ่งจะช่วยให้บริษัทมีต้นทุนการเงินเฉลี่ยลดลงมาอยู่ที่ประมาณ 4.7% จากปัจจุบันอยู่ที่ 4.9% และเงินที่เหลืออีกส่วนหนึ่งก็จะนำมาใช้ในการปล่อยสินเชื่อใหม่ เป็นการระดมทุนก่อนที่คาดว่าอัตราดอกเบี้ยจะเริ่มปรับขึ้น
“ปีนี้เราได้เปิดสาขาใหม่เพิ่มอีก 3 แห่ง รวมเป็น 10 แห่ง ซึ่งจะทำให้เรามีพื้นที่บริการได้ครอบคลุมทั่วประเทศจากเดิมจะบริการได้แค่ 4050 จังหวัดเท่านั้น โดยเฉพาะการเตรียมพร้อมด้านบุคลากรสำหรับรถบรรทุกมือสองที่ต้องใช้เวลานานกว่าจะมีความเชี่ยวชาญและเป็นตัวที่สร้างผลกำไรที่ดี ซึ่งแม้ว่าเศรษฐกิจในปีหน้าจะยังไม่โตมากนัก แต่ต้องดีขึ้นแน่” นายโกวิท กล่าว 
อย่างไรก็ตาม ในปีนี้บริษัทคาดว่าจะปล่อยสินเชื่อได้ 1.1 หมื่นล้านบาท ลดลงมากเมื่อเทียบกับเป้าที่ตั้งไว้ 1.4 หมื่นล้านบาท ซึ่งก็เป็นไปตามภาวะเศรษฐกิจที่ชะลอตัว แต่หากเป็นตัวหนี้ที่ไม่ก่อให้เกิดรายได้หรือเอ็นพีแอลแล้ว ถือว่าเริ่มดีขึ้นและมีแนวโน้มลดลง เมื่อเทียบกับปัจจุบันที่อยู่ในภาวะทรงตัว 
นายโกวิท กล่าวว่า ปัจจุบันอุตสาห กรรมเช่าซื้อทั้งระบบยังมีปัญหาอยู่ผู้ประกอบการทุกรายไม่สามารถปล่อยสินเชื่อได้ตามเป้า ทุกรายจึงเน้นเรื่องการติดตามหนี้และรักษารายได้เป็นหลัก โดยเฉพาะไตรมาสสุดท้ายที่ยอดขายรถเก๋งก็ยังไม่มีสัญญาณดีขึ้น แต่เนื่องจากบริษัทเน้นตลาดรถบรรทุกเป็นหลัก โดยแบ่งเป็นรถบรรทุกใหม่ 60% และรถบรรทุกเก่า 40% จึงได้รับผลกระทบน้อยกว่า ขณะที่สินเชื่อรถซูเปอร์คาร์และรถบิ๊กไบค์ยังเติบโตได้ดี
สำหรับผลการดำเนินงานในช่วงไตรมาส 3 ที่ผ่านมา บริษัทมีกำไรสุทธิ 192 ล้านบาท ลดลงจากงวดเดียวกันของปีก่อน 9% หรือ 19 ล้านบาท โดยมีรายได้รวม 692 ล้านบาท เพิ่มขึ้น 11.3% หรือ 27 ล้านบาท จากการจัดหาแหล่งเงินกู้ยืมเพื่อรองรับการปล่อยสินเชื่อของบริษัท ส่วนค่าใช้จ่ายหนี้สูญและหนี้สงสัยจะสูญมีจำนวน 86 ล้านบาท เพิ่มขึ้นจากงวดเดียวกันของปีก่อน 21.6% หรือ 15 ล้านบาท จากการตั้งสำรองที่เพิ่มขึ้น เพื่อให้สอดคล้องกับภาวะเศรษฐกิจที่ยังคงชะลอตัว 
นายโกวิท กล่าวอีกว่า ในส่วนของงวด 9 เดือนแรกของปีนี้ บริษัททำกำไรสุทธิได้ 560 ล้านบาท ลดลง 10% หรือ 49 ล้านบาท เมื่อเทียบกับงวดเดียวกันของปีก่อนหน้า โดยปล่อยสินเชื่อได้ 8,713 ล้านบาท จากเป้าหมายที่ตั้งไว้ 9,900 ล้านบาท ขณะที่เอ็นพีแอลเกินมาอยู่ที่ 4.7% จากเป้าหมายที่ตั้งไว้ 3.5% อย่างไรก็ตาม ในส่วนนี้ลูกค้ายังติดต่อกับบริษัทและทยอยผ่อนชำระอย่างสม่ำเสมอ จึงคาดว่าจะไม่สร้างปัญหาในอนาคต